CELEX: 
Language: hr
Date: 2019-03-07 00:00:00
Title: DELEGIRANA UREDBA KOMISIJE (EU) …/... o izmjeni Uredbe (EU) br. 540/2014 Europskog parlamenta i Vijeća o razini buke motornih vozila i zamjenskih sustava za prigušivanje

OBRAZLOŽENJE
            
            
               1.KONTEKST DELEGIRANOG AKTA
            
            
               Hibridna i potpuno električna vozila, poznata i kao tiha cestovna vozila, znatno su manje bučna od vozila s motorom s unutarnjim izgaranjem i time bolja za okoliš. Međutim, nezaštićeni su sudionici u cestovnom prometu, uglavnom slabovidne osobe i biciklisti, zbog smanjenja buke manje svjesni vozila koja im se približavaju, koja su prisutna ili se od njih udaljavaju.
            
            
               Zahtjevi za homologaciju s obzirom na emisiju buke koji se primjenjuju na vozila kategorija M i N utvrđeni su u Uredbi (EU) br. 540/2014
                  1
               . U toj su uredbi utvrđeni i minimalni zahtjevi u pogledu emisije buke za ugradnju sustava zvučnog upozorenja vozila (AVAS) u tiha cestovna vozila, čiji je cilj na prisutnost takvih vozila upozoriti nezaštićene sudionike u cestovnom prometu radi njihove sigurnosti. Ti su zahtjevi već jednako detaljni kao u Pravilniku UNa br. 138 o homologaciji tihih cestovnih vozila
                  2
               . 
            
            
               Sada je potrebno ažurirati zahtjeve za AVAS sadržane u Uredbi (EU) br. 540/2014 uzimajući u obzir niz izmjena 01 Pravilnika UN-a br. 138 kako bi se zabranom funkcije pauziranja sustava AVAS povećala sigurnost nezaštićenih sudionika u cestovnom prometu. Komisija je istodobno dužna ispuniti zakonodavnu obvezu iz Sporazuma UNECE-a iz 1958., kojem je Unija pristupila, i primijeniti zahtjeve za AVAS utvrđene u nizu izmjena 01 Pravilnika UN-a br. 138.
            
            
               Svrha je ovog akta izmjena Priloga VIII. Uredbi (EU) br. 540/2014 u smislu tehničkih zahtjeva za AVAS upućivanjem na niz izmjena 01 Pravilnika UN-a br. 138.
            
            
               2.SAVJETOVANJA PRIJE DONOŠENJA AKTA
            
            
               Komisija je tijekom pripreme ovog akta provela odgovarajuća savjetovanja sa stručnjacima odgovarajućih dionika iz industrije, socijalnih partnera i država članica.
            
            
               O ovom je aktu na portalu za bolju regulativu provedeno javno savjetovanje od 13. prosinca 2018. do 10. siječnja 2019.; zaprimljen je jedan pozitivan komentar i uzet je u obzir.
            
            
               Usto, na stranicama WTO-a je od 13. prosinca 2018. do 11. veljače 2019. za ovaj akt bila vidljiva obavijest iz baze podataka TBT EU-a; nisu zaprimljeni komentari.
            
            
               3.PRAVNI ELEMENTI DELEGIRANOG AKTA
            
            
               (a)Pravna osnova
            
            
               Pravna je osnova ovog delegiranog akta članak 9. Uredbe (EU) br. 540/2014 Europskog parlamenta i Vijeća od 16. travnja 2014. o razini buke motornih vozila i zamjenskih sustava za prigušivanje te o izmjeni Direktive 2007/46/EZ i stavljanju izvan snage Direktive 70/157/EEZ.
            
            
               (b)Odabir instrumenata
            
            
               Uredba je primjeren instrument za izmjenu Uredbe (EU) br. 540/2014.
            
            
               DELEGIRANA UREDBA KOMISIJE (EU) …/...
            
            
               оd 7.3.2019.
            
            
               o izmjeni Uredbe (EU) br. 540/2014 Europskog parlamenta i Vijeća o razini buke motornih vozila i zamjenskih sustava za prigušivanje
            
            
               (Tekst značajan za EGP)
            
         
         
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) br. 540/2014 Europskog parlamenta i Vijeća od 16. travnja 2014. o razini buke motornih vozila i zamjenskih sustava za prigušivanje te o izmjeni Direktive 2007/46/EZ i stavljanju izvan snage Direktive 70/157/EEZ
                  3
               , a posebno njezin članak 8. drugi stavak i članak 9.,
            
            
               budući da:
            
            
               (1)Uredbom (EU) br. 540/2014 utvrđuju se zahtjevi za EU homologaciju tipa za sva nova vozila kategorija M (vozila koja se upotrebljavaju za prijevoz putnika) i N (vozila koja se upotrebljavaju za prijevoz robe) s obzirom na njihovu razinu buke. Tom se uredbom utvrđuju i mjere u pogledu sustava zvučnog upozorenja vozila (AVAS) za hibridna električna i potpuno električna vozila s ciljem upozoravanja nezaštićenih sudionika u cestovnom prometu.
            
            
               (2)Trebalo bi revidirati opisni dokument iz Priloga I. Direktivi 2007/46/EZ Europskog parlamenta i Vijeća
                  4
                koji se odnosi na EU homologaciju tipa vozila s obzirom na dopuštenu razinu buke kako bi odražavao detaljne zahtjeve za AVAS.
            
            
               (3)Niz izmjena 01 Pravilnika UN-a br. 138 o homologaciji tihih vozila za cestovni prijevoz donesen je, na 171. zasjedanju Svjetskog foruma za usklađivanje pravilnikâ o vozilima Gospodarske komisije Ujedinjenih naroda za Europu (UNECE), pa je potrebno revidirati Prilog VIII. Uredbi (EU) br. 540/2014 kako bi se uvela zabrana funkcije pauziranja sustava AVAS.
            
            
               (4)Uredbu (EU) br. 540/2014 trebalo bi stoga na odgovarajući način izmijeniti.
            
            
               (5)S obzirom na to da ova Uredba sadržava prilagodbu kako bi se u obzir uzeli zahtjevi koji se odnose na funkciju pauziranja sustava AVAS koja je već primjenjiva u skladu sa Sporazumom UNECE-a iz 1958. i potrebne prijelazne odredbe za primjenu u 2019., ova bi Uredba trebala hitno stupiti na snagu,
            
            
               DONIJELA JE OVU UREDBU:
            
            
               Članak 1.
            
            
               Prilozi I. i VIII. Uredbi (EU) br. 540/2014 mijenjaju se u skladu s Prilogom ovoj Uredbi.
            
            
               Članak 2.
            
            
               Ova Uredba stupa na snagu trećeg dana od dana objave u Službenom listu Europske unije.
            
            
            
               Ova je Uredba u cijelosti obvezujuća i izravno se primjenjuje u svim državama članicama.
            
            
               Sastavljeno u Bruxellesu 7.3.2019.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) br. 540/2014 Europskog parlamenta i Vijeća od 16. travnja 2014. o razini buke motornih vozila i zamjenskih sustava za prigušivanje te o izmjeni Direktive 2007/46/EZ i stavljanju izvan snage Direktive 70/157/EEZ (SL L 158, 27.5.2014., str. 131.).
               
               
                  
                     (2)
                  
                        Pravilnik br. 138 Gospodarske komisije Ujedinjenih naroda za Europu (UN/ECE) – Jedinstvene odredbe o homologaciji tihih cestovnih vozila s obzirom na njihovu smanjenu čujnost [2017/71] (SL L 9, 13.1.2017., str. 33.).
               
               
                  
                     (3)
                  
                        SL L 158, 27.5.2014., str. 131.
               
               
                  
                     (4)
                  
                        Direktiva 2007/46/EZ Europskog parlamenta i Vijeća od 5. rujna 2007. o uspostavi okvira za homologaciju motornih vozila i njihovih prikolica te sustava, sastavnih dijelova i zasebnih tehničkih jedinica namijenjenih za takva vozila (Okvirna direktiva) (SL L 263, 9.10.2007., str. 1.). 
               
            
      
    ---documentbreak--- 
      
         
         
            
               PRILOG
            
            
            
               Uredba (EU) br. 540/2014 mijenja se kako slijedi:
            
            
               (1)
                     Dodatak 1. Prilogu I. mijenja se kako slijedi:
            
            
               (a) točka 12.8. briše se;
            
            
               (b)
                     dodaje se točka 12.9.:
            
            
               „12.9. AVAS
            
            
               12.9.1. Homologacijski broj tipa vozila s obzirom na emisiju buke u skladu s Pravilnikom UNECE-a br. 138 (1) 
            
            
               ili
            
            
               12.9.2. Cjelovito upućivanje na rezultate ispitivanja razina emisije buke sustava AVAS, izmjerene u skladu s Uredbom (EU) br. 540/2014 (1)”;
            
            
               (2) Prilog VIII. mijenja se kako slijedi:
            
            
               (a)
                     odjeljak I. zamjenjuje se sljedećim:
            
            
               „Odjeljak I.
            
            
               Ovim se Prilogom određuju mjere koje se odnose na AVAS za hibridna električna i potpuno električna vozila.
            
            
               I.1. Ne dovodeći u pitanje točku I.2. podtočke (a) i (b) te točku I.3. podtočke (a) i (b), odredbe odjeljka II. primjenjuju se na ugrađeni AVAS: 
            
            
               (a) u svim tipovima vozila homologiranima prije 1. srpnja 2019.;
            
            
               (b) u svim novim vozilima koja se temelje na tipu iz točke (a) registriranima prije 1. srpnja 2021.
            
            
               I.2. Ne dovodeći u pitanje točku I.3. podtočke (a) i (b), odredbe odjeljka III. primjenjuju se na ugrađeni AVAS: 
            
            
               (a) u svim tipovima vozila homologiranima prije 1. srpnja 2019., ako proizvođač tako odluči; 
            
         
         
            
               (b) u svim novim vozilima koja se temelje na tipu iz točke (a); 
            
            
               (c) u svim tipovima vozila homologiranima od 1. srpnja 2019., a prije 1. rujna 2021.; 
            
            
               (d) u svim novim vozilima koja se temelje na tipu iz točke (c) registriranima prije 1. rujna 2023.
            
            
               I.3. Odredbe odjeljka IV. primjenjuju se na ugrađeni AVAS:
            
            
               (a) u svim tipovima vozila homologiranima prije 1. rujna 2021., ako proizvođač tako odluči;
            
            
               (b) u svim novim vozilima koja se temelje na tipu iz točke (a);
            
            
               (c) u svim tipovima vozila homologiranima 1. rujna 2021. ili nakon tog datuma; 
            
            
               (d) u svim novim vozilima koja se temelje na tipu iz točke (c); 
            
            
               (e) u svim novim vozilima registriranima 1. rujna 2023. ili nakon tog datuma.”;
            
            
               (b)
                     dodaje se odjeljak IV.:
            
            
               „Odjeljak IV.
            
            
               Primjenjuju se odredbe odjeljka III., uz iznimku točke III.2. podtočke (b). Osim toga, primjenjuje se sljedeće:
            
            
               Prekidač
            
            
               Svaki mehanizam koji vozaču omogućuje da zaustavi rad AVAS-a („funkcija pauziranja”) mora ispunjavati zahtjeve iz stavka 6.2.6. Pravilnika UNECE-a br. 138, dopune 1. izvornoj verziji Pravilnika, niz izmjena 01 (SL L 204, 5.8.2017., str. 112.).”.